
Text rozhodnutia
Súd: Krajský súd Bratislava Spisová značka: 4Sa/77/2017 Identifikačné číslo súdneho spisu: 1017201473 Dátum vydania rozhodnutia: 12. 09. 2017 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2017:1017201473.1 Uznesenie Krajský súd v Bratislave v právnej veci žalobcu: U.. G. Č., bytom E. X, D., zastúpeného: JUDr. Jozef Holič, advokát, Advokátska kancelária so sídlom Poľovnícka 7, Bernolákovo proti žalovanému: Ministerstvo vnútra Slovenskej republiky so sídlom Pribinova 2, Bratislava v konaní o správnej žalobe žalobcu zo dňa 22.8.2017 proti nečinnosti orgánu verejnej správy - žalovaného takto r o z h o d o l : Krajský súd v Bratislave žalobu o d m i e t a . Žalobcovi nepriznáva náhradu trov konania. o d ô v o d n e n i e : 1/ Dňa 4.9.2017 bola Krajskému súdu v Bratislave ako správnemu súdu (ďalej len „súd“) doručená správna žaloba datovaná 22.8.2017 vo veci nečinnosti žalovaného, ktorou sa žalobca domáhal vydania rozhodnutia tohto znenia: „Správny súd ukladá žalovanému, Ministerstvu vnútra Slovenskej republiky, aby v lehote dvoch mesiacov začal administratívne konanie o podanom návrhu U.. G. Č. zo dňa 03.05.2017 o uvoľnenie zo služobného pomeru.“ 2/ Ako to súd zistil zo svojich registračných pomôcok, dňa 22.6.2017 totožný žalobca podal voči totožnému žalovanému obsahovo totožnú žalobu datovanú 10.5.2017, ktorou sa domáhal vydania totožného uznesenia tohto znenia: „Správny súd ukladá žalovanému, Ministerstvu vnútra Slovenskej republiky, aby v lehote dvoch mesiacov začal administratívne konanie o podanom návrhu U.. G. Č. zo dňa 03.05.2017 o uvoľnenie zo služobného pomeru.“ Táto žaloba je vedená pod sp. zn. 7Sa/50/2017. Doposiaľ nebolo o tejto žalobe rozhodnuté. Podľa § 98 ods. 1 písm. b) zák. č. 162/2015 Z.z. Správny súdny poriadok (ďalej len „SSP“): Správny súd uznesením odmietne žalobu, ak o tej istej veci toho istého žalobcu už prebieha pred správnym súdom skôr začaté iné konanie. Podľa § 170 písm. a) SSP: Žiaden z účastníkov konania nemá právo na náhradu trov konania, ak žaloba bola odmietnutá. 3/ Pretože súd zistil, že ku dňu podania žaloby z 22.8.2017 - ku dňu 4.9.2017 vedenej na súde pod sp. zn. 4Sa/77/2017, týkajúcej sa totožných účastníkov a tej istej veci už prebieha skôr začaté konanie vedené pod sp. zn. 7Sa/50/2017 (žaloba z 10.5.2017 doručená súdu 22.6.2017) a toto skôr začaté konanie nebolo ku dňu 4.9.2017 skončené, súd za použitia § 98 ods. 1 písm. b) SSP (z dôvodu litispendencie) žalobu vedenú pod sp. zn. 4Sa/77/2017 odmietol. 4/ O trovách konania súd rozhodol s poukazom na § 170 písm. a) SSP. Poučenie: Doručené uznesenie je právoplatné (§ 151 ods. 2 SSP). Kasačnou sťažnosťou možno napadnúť právoplatné rozhodnutie krajského súdu. (§ 438 ods. 1 SSP) Prípadná kasačná sťažnosť musí byť podaná v lehote jedného mesiaca od doručenia uznesenia a podáva sa na Krajskom súde v Bratislave v počte vyhotovení, zodpovedajúcom počtu účastníkov konania. (§ 443 SSP) Kasačná sťažnosť je prípustná proti každému právoplatnému rozhodnutiu krajského súdu, ak tento zákon neustanovuje inak. Kasačná sťažnosť nie je prípustná, ak sa opiera o iné dôvody, ako sú uvedené v § 440, ak sa opiera o dôvody, ktoré sťažovateľ neuplatnil v konaní pred krajským súdom, v ktorom bolo vydané napadnuté rozhodnutie, hoci tak urobiť mohol, ak smeruje len proti dôvodom rozhodnutia krajského súdu. (§439 SSP) V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 SSP). Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konania o správnej žalobe podľa § 6 ods. 2 písm. c) a d), ak je žalovaným Centrum právnej pomoci (§ 449 SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1017201473.1 (dáta aktuálne k 3. 11. 2026). Záväzné je znenie zverejnené súdom.




